Становище на Европейския икономически и социален комитет относно Превръщане на опаковането в безопасна, достъпна и екологосъобразна промишленост

(становище по собствена инициатива)

(2022/C 323/04)

Докладчик: Matteo Carlo BORSANI Съдокладчик: Dirk JARRÉ

Решение на Пленарната асамблея 21.10.2021 г. Правно основание Член 32, параграф 2 от Правилника за дейността становище по собствена инициатива Компетентна секция Консултативна комисия по индустриални промени (CCMI) Приемане от секцията 11.3.2022 г. Приемане на пленарна сесия 19.5.2022 г. Пленарна сесия № 569 Резултат от гласуването („за“/„против“/„въздържал се“) 201/1/5

1. Заключения и препоръки

1.1. Опаковането е базова технология за повечето вериги на доставки. Неговото въздействие далеч надхвърля собствената му екосистема и поради тази причина то е от съществено значение за европейската икономика и за нейния единен пазар, както и за подпомагане на възстановяването и насърчаване на устойчив икономически растеж. ЕИСК препоръчва Комисията на ЕС и националните правителства, като се консултират с всички заинтересовани страни от опаковъчната промишленост, да предприемат инициативи, обхващащи целия жизнен цикъл на продуктите, за да насърчат процесите на кръговата икономика и устойчивото потребление, както и да се стремят да гарантират предотвратяване на отпадъците и възможно най-дълго запазване на използваните ресурси в икономиката на ЕС.

1.2. С оглед на днешните предизвикателства пред обществото, организациите, представляващи интересите на промишлеността и работниците, правителствата, обществените органи и неправителствените организации трябва да намерят иновативни решения за повишаване на устойчивостта на опаковъчната промишленост, като се има предвид, че опаковките с кръгов цикъл играят основна роля в опазването на планетата.

1.3. Освен това Комисията следва да насърчава решително стартирането на европейски социален диалог между федерациите на синдикатите и федерациите на работодателите в сектора на опаковките. Ако е добре съгласуван с националното равнище и равнището на предприятията, този европейски диалог би позволил на Европейската комисия да получи необходимата подкрепа за разработването и изпълнението на своите инициативи, а на социалните партньори — да договорят справедлив преход.

1.4. ЕИСК препоръчва въвеждането на „пригодно за целта“ опаковане като нова мярка за всички опаковки, което означава, че всички опаковки следва да бъдат разработени съгласно принципите на екопроектирането: опаковката трябва да е пригодена за продукта, с минимално празно пространство и тегло, като по този начин се предотвратява прекаленото или недостатъчното опаковане и свързаните с това ненужни отпадъци и загуби. Това ще оптимизира и въглеродния отпечатък на превоза на опаковани стоки, което ще позволи постигането на определените от Европейската комисия цели относно емисиите.

1.5. Заинтересованите страни все още не са осъзнали в достатъчна степен мащабите на промяната, поради което ЕИСК отправя искане институциите на ЕС да поемат по-голяма отговорност и водеща роля при управлението на този процес. Това включва представяне на липсващите нормативни елементи по начин, който да е лесен за разбиране и изпълнение, както и действия за подкрепа в цялата екосистема, като се обръща специално внимание на най-чувствителните субекти, като МСП и частните лица.

1.6. ЕИСК насърчава всеобхватен подход за оценка на цялостната роля и въздействие на опаковането: изолираното разглеждане на опаковането може да повлияе отрицателно на регулаторната рамка и да подтикне дружествата да преследват стратегии, които са скъпоструващи, неефективни и в крайна сметка по-малко устойчиви. Основните елементи, които трябва да се вземат предвид, са безопасността и защитата на опакованите продукти, като се обърне специално внимание на храните и напитките ( 1 ) , така че опаковките да бъдат устойчиви и същевременно ефективни. В това отношение ориентираният към устойчивост подход при проектирането на опаковките не бива да компрометира тази функционалност.

1.7. Европейските институции следва да насърчават минимални стандарти в подкрепа на европейските опаковъчни предприятия при изпълнението на целите на екологичния и справедлив преход, като те следва да се прилагат и за всички опаковки, които навлизат на вътрешния пазар от трети държави. ЕИСК отправя искане към създателите на политики да гарантират, че критериите за устойчивост в търговските споразумения се прилагат и че вносът включва критерии за проверка по отношение на Конвенцията на МОТ относно правата на човека и правата на работниците по цялата верига за създаване на стойност в сектора на опаковките. Това би осигурило равнопоставени условия на конкуренция на пазара.

1.8. ЕИСК настоятелно призовава Комисията да насърчава организирането на равнището на ЕС на образователни и информационни кампании и кампании за повишаване на обществената чувствителност, за да се повиши осведомеността относно значението на ориентираните към устойчивост практики на всички равнища от жизнения цикъл на опаковките, така че колективното поведение да се ориентира към устойчивото производство, устойчивите решения за закупуване или най-добрите практики при обезвреждането и рециклирането на опаковките.

1.9. Бъдещото законодателство и действия на ЕС следва да не се концентрират единствено върху самото опаковане, а върху цялата верига: производство, потребление и преработка на отпадъците. ЕИСК препоръчва да се насърчават инвестициите в технологични иновации, като се подкрепят търсенето и предлагането на възобновяеми и висококачествени рециклируеми материали.

1.10. Опаковането трябва да подкрепя кръговата икономика, като се концентрира върху екопроектирането, съществуващите утвърдени технологии за рециклиране и предотвратяването на разпиляването на отпадъци. ЕИСК препоръчва да се определят ефикасни стратегии за управление на ресурсите, адаптирани към естеството на отделните ресурси и основаващи се на общи принципи за управление, опазване и възстановяване на ресурсите.

1.11. Правилното събиране и рециклиране на опаковките е от съществено значение за намаляването на всяка загуба на ресурси. Във връзка с това ЕИСК препоръчва бъдещото законодателство на ЕС относно опаковките да насърчава по категоричен начин публичната политика и поведението, насочено към подобряване на сортирането, събирането и обезвреждането на отпадъците от опаковки. Това ще допринесе и за постигането на целите на ЕС за рециклируемост на всички опаковъчни материали. ЕИСК препоръчва също така да се направи оценка на инициативите във връзка с депозитните системи за връщане на празни опаковки като възможен начин за увеличаване на дейностите по рециклиране на опаковки в някои конкретни сектори.

1.12. ЕИСК препоръчва въвеждането на хармонизирани критерии за правилата за рециклиране на опаковките и системите за събиране, които се използват на местно равнище в държавите членки, включително модулиране на таксите за разширена отговорност на производителя, и в крайна сметка за етикетирането на рециклируемите опаковки. Правилата на ЕС относно опаковките и опакованите стоки трябва да бъдат разработени в съответствие с принципите на единния пазар и да подкрепят хармонизираното им прилагане в целия ЕС. От съществено значение е Европейската комисия да гарантира еднаква приложимост и прилагане на регулаторните изисквания за устойчивост на цялата територия на ЕС, като се избягват фрагментирането и вътрешните технически пречки.

1.13. Необходими са политически мерки, основани на факти, за да се гарантира най-добрият резултат за околната среда. Във връзка с това ЕИСК препоръчва предстоящото преразглеждане на Директивата относно опаковките и отпадъците от опаковки ( 2 ) да даде възможност за по-нататъшни иновации чрез поставяне на цели, които да са в съответствие с концепцията за жизнения цикъл, да са подкрепени от стабилни данни и научни доказателства и да осигуряват най-добрия цялостен екологичен резултат, като се обръща необходимото внимание и на всяко въздействие върху съдържащите се се в опаковката продукти.

1.14. Нормативният подход, който националните институции и институциите на ЕС следва да възприемат в този сектор, трябва да включва във вземането на решенията всички заинтересовани страни. От съществено значение е съществуващата регулаторна рамка да бъде надеждна и да гарантира правна сигурност. При липса на такава предприятията са склонни да отлагат инвестициите или техните инвестиции може да не са в съответствие с регулаторните изисквания. Това определено би поставило под въпрос постигането на общите цели и би довело до загуба на ресурси и работни места в сектора.

1.15. Следва да се насърчават научните изследвания и иновациите в областта на новите технологии, както и обучението на работниците в сектора. Освен това социалните партньори следва да работят заедно за определяне на новите потребности от умения на промишлеността и съвместно с публичните органи да разработват и насърчават обучението на служителите в производството и обезвреждането на опаковки.

1.16. ЕИСК препоръчва бъдещото законодателство да отчита и потенциала на цифровизацията по отношение на напредъка в трансформацията на опаковъчната промишленост.

1.17. Като се има предвид уникалното значение на опаковките във всеки сектор на икономиката, Европейската комисия следва също така да създаде годишен форум по въпросите на опаковките и отпадъците от опаковки с участието на заинтересованите страни и представители на европейските институции, който да наблюдава прилагането на директивата, да обменя информация относно развитието на промишлеността и да установява и насърчава добрите практики във връзка с разпоредбите за устойчивите опаковки.

1.18. Европейската комисия се приканва да организира диалог с Европейския икономически и социален комитет относно изпълнението на препоръките, изложени в настоящото становище, и да обмени информация относно възможностите за сътрудничество в рамките на подходящи последващи мерки.

2. Екосистемата на опаковките и регулаторната рамка

2.1. Опаковъчната промишленост служи на най-разнообразни цели в нашето ежедневие: защита, популяризиране, информация, удобство, използване, манипулиране и намаляване на отпадъците. Опаковането, което е ключова обществена и бизнес инфраструктура, дава възможност за обществено благополучие и търговия и представлява необходим елемент за подпомагане на възстановяването и насърчаване на устойчивия икономически растеж.

2.2. Опаковъчната промишленост работи в рамките на все по-комплексна екосистема, която се състои от много действащи лица, като се започне от производителите на използваните в опаковките суровини и се стигне до търговците на дребно, продаващи пакетирания продукт, работниците в сектора, потребителите, дружествата и публичните органи, които управляват излезлите от употреба отпадъци от опаковките.

2.3. Опаковъчната промишленост на ЕС е втората по големина в света и включва производители и потребители на стъкло, черни метали и алуминий, пластмаса, дървесина и хартиени опаковъчни продукти, и осигурява работа на над 6,5 милиона души в Европа ( 3 ) . Очаква се европейският пазар на потребителски опаковки през прогнозния период 2021—2026 г. да регистрира комбиниран годишен темп на растеж от 4 %. Технологичните иновации, устойчивостта и привлекателните икономически перспективи са сред причините за забележителния очакван ръст на сектора на потребителските опаковки ( 4 )

2.4. Европейският зелен пакт (Европейска комисия, 2019 г.), наред с общата цел за намаляване на емисиите на парникови газове, поставя важни политически цели за по-нататъшния напредък на устойчивия преход на веригата на стойността в сектора на опаковките, които включват: — гарантиране до 2030 г., че всички опаковки на пазара на ЕС могат да бъдат повторно използвани или рециклирани по икономически жизнеспособен начин; — определяне на мерки за намаляване на отпадъците от опаковки; — насърчаване на стабилен единен пазар за вторични суровини за увеличаване на рециклирането.

2.5. Тези общи цели са описани с допълнителни подробности в Плана за действие за кръгова икономика 2.0 ( 5 ) , в който е планирано преразглеждането на Директивата относно опаковките и отпадъците от опаковки. Тази директива, която влезе в сила през 1994 г., е в основата на настоящата регулаторна рамка. Понастоящем Комисията преразглежда тази директива — вж. съответната консултация ( 6 ) и съответната оценка на въздействието ( 7 ) , с общото намерение да намали отпадъците от опаковки и да замени линейните потоци от продукти и материали (т.е. производство -> употреба -> отпадъци) с кръгови потоци.

3. Насърчаване на кръговата икономика

3.1. Секторът на опаковките е от решаващо значение за прехода на Европа към кръгова икономика, като се има предвид капацитетът му за рециклиране на материали. Все повече опаковъчни материали се рециклират или се произвеждат от рециклирани материали от други производствени сектори. В същото време той има потенциала да затвори веригата на кръговата икономика, като предотврати износа на съмнителни отпадъчни материали ( 8 ) и откаже достъп до европейските пазари на вносителите на опаковки, които не отговарят на най-добрите практики в областта на околната среда. Въпросът за нелоялната конкуренция от дружества извън ЕС остава сериозен проблем, особено за МСП, които биха били първите засегнати на пазара.

3.2. В съответствие с Плана за действие за кръгова икономика 2.0 всички опаковки следва да бъдат използвани повторно или рециклирани до 2030 г. Всички опаковъчни материали следва да бъдат оценявани от гледна точка на целите на кръговата икономика, като се обръща внимание на екопроектирането, съществуващите утвърдени и нови технологии за рециклиране и укрепването на мерките за борба с разпиляването на отпадъци. Нарастващото световно население, съчетано с увеличеното потребление на глава от населението, оказва все по-голям натиск върху съществуващите ресурси.

3.3. Опаковките, за които се използват материали на основата на влакна и други естествени материали, могат да осигурят растеж, който не зависи от използването на ресурси. Те са направени от възобновяеми материали и същевременно са издръжливи, атрактивни, рециклируеми и биоразградими. Последните проучвания показват, че опаковките от влакна могат да бъдат рециклирани повече от 25 пъти, което показва, че те са компонент от основно значение за кръговата икономика.

3.4. По същия начин алуминият и стоманата, като уникални дълготрайни материали, могат да имат решаващ принос за поддържането на кръговата икономика. Чрез многократно рециклиране продуктите и опаковките, изработени от дълготрайни материали, като метали и стъкло, се задържат във веригата на материалите и могат да се превърнат в ресурси за други продукти и опаковки.

3.5. Необходими са допълнителни мерки за подкрепа на усвояването на полимери на биологична основа, тъй като само няколко държави членки са готови да подкрепят необходимата инфраструктура за събиране и компостиране на опаковки, които могат да се компостират. По отношение на пластмасите е необходимо да се подкрепят проекти и инвестиции в нововъзникващи иновативни технологии, като рециклирането на механични или химически пластмаси, като същевременно се гарантира, че те намаляват цялостното въздействие върху околната среда от гледна точка на жизнения цикъл.

3.6. Начинът, по който потребителите гледат на опаковките и взаимодействат с тях, също се променя. Според Европейското проучване на възприятията за потребителските опаковки, проведено независимо от Perspectus Global и поръчано от Pro Carton през 2021 г., почти две трети от респондентите твърдят, че са започнали да купуват други продукти поради опасения, свързани с опаковките; още по-голям е броят на тези, които са готови да плащат повече за по-екологична опаковка. Тези тенденции могат да бъдат допълнително засилени чрез кампании за повишаване на осведомеността и информационни кампании.

3.7. В Европа съществува значителен потенциал за увеличаване на събирането на опаковъчни материали, тяхното сортиране и рециклиране. Същевременно устойчивите опаковки могат да нанесат значителни щети на околната среда, ако не бъдат правилно събрани, изхвърлени или рециклирани. Въпреки че е от съществено значение секторът на опаковките да се насочи към по-устойчиви практики, публичните органи, субектите за управление на отпадъците, организациите на гражданското общество и потребителите също следва да участват пряко в повишаването на ефективността на събирането, повторната употреба и рециклирането на отпадъците. Този аспект трябва да бъде силно насърчаван в бъдещото законодателство и публичните политики, за да се постигнат целите на ЕС за рециклируемост на всички опаковъчни материали, включително за да се помогне за намаляване на емисиите на CO 2 , като по този начин се допринесе за програмата на ЕС за екологичен преход.

3.8. Цифровизацията ще даде възможност да се направят много от необходимите корекции. Цифровите технологии предоставят възможност за трансформиращ напредък в опаковъчната промишленост, тъй като проследимостта, удобството и откриването на фалшификати могат да бъдат оптимизирани. Това върви ръка за ръка с подобряването на оперативната ефективност, като по този начин се осигурява възможност за по-добро обслужване на клиентите и подпомагане на проектирането с цел постигане на кръговост чрез интелигентни опаковки, в основата на които стои устойчивостта. Освен това интелигентните опаковки улесняват рециклирането, като позволяват по-лесен достъп до информация за суровините, използвани в опаковката.

4. Общи бележки

4.1. Устойчивостта трябва да продължи да бъде един от ключовите приоритети на опаковъчните отрасли о в ЕС. В съответствие с изискванията на Новия план за действие за кръговата икономика ( 9 ) опаковъчната промишленост следва да предприема инициативи през целия жизнен цикъл на продуктите.

4.2. Поради това политиките, засягащи законодателната рамка, в която функционира опаковъчната промишленост, включително правилата относно отпадъците от опаковки, оказват голямо въздействие върху всички промишлени сектори и социални дейности, които използват опаковки. Например опаковките на храните гарантират безопасност и защита на продуктите, запазват храната годна за консумация за по-дълго време, като свеждат до минимум хранителните отпадъци, и играят ключова роля за стимулирането и поддържането на достъпа до храни, които да са по възможностите на всички.

4.3. С оглед на днешните обществени предизвикателства всички заинтересовани страни трябва да намерят иновативни решения за повишаване на устойчивостта на опаковъчната промишленост, като се има предвид, че кръговите опаковки играят ключова роля за опазването на планетата. Всички участници в обществото трябва да установят ясен диалог, като зачитат собствените си роли и правомощия за постигане на горепосочените цели.

4.4. От основно значение е, че във вътрешен план единните пазари на ЕС трябва да гарантират еднаква приложимост и прилагане на регулаторните изисквания за устойчивост на цялата територия на ЕС, като се избягват фрагментирането и вътрешните технически пречки. Правилата на ЕС относно опаковките и опакованите стоки следва да бъдат разработени в съответствие с принципите на единния пазар и да подкрепят хармонизираното им прилагане в целия ЕС. Това изисква установяване на основни принципи, цели и ясни дефиниции в основната част на законодателството и актовете за неговото прилагане, като по този начин се предотвратява възникването на различни национални мерки още от самото начало. Отраженията на която и да е национална мярка върху единния пазар не бива да водят до ограничения за свободното движение на опаковки и опаковани стоки, които биха били непропорционални и/или ненужни от гледна точка на опазването на околната среда и биха могли да причинят несправедливо изкривяване на пазара на ЕС.

4.5. Приносът на опаковането за икономическата, екологичната и социалната устойчивост е от съществено значение. Изолираното разглеждане на опаковането може да повлияе отрицателно на регулаторната рамка. Всъщност продуктите обикновено представляват много по-големи ресурси и имат много по-висока присъща стойност от опаковката, използвана за предпазването им. По този начин загубите на продукти поради неефективно опаковане вероятно ще причинят много по-голямо неблагоприятно въздействие върху околната среда. Например в хранително-вкусовата промишленост 30 % ( 10 ) от всички храни, произведени в световен мащаб, се губят или разхищават по веригата на доставки; оптимизираната опаковка може да бъде едно от решенията за намаляване на този процент. Загубите и разхищаването на храни — във веригите на доставки и от потребителите — представляват около една четвърт от емисиите на парникови газове от храни, а именно 6 % от общите световни емисии ( 11 )

4.6. Подкрепата за европейския опаковъчен сектор е важна по много причини. Например, въпреки че съществува законодателство, което гарантира, че опаковъчните материали отговарят на екологичните стандарти, европейските опаковчици също така доброволно решават да следват редица насоки, като например сертифициране на FSC за опаковките от хартия, картон или дърво, с цел намаляване на емисиите и насърчаване на най-добрите практики в областта на околната среда. Но при все че от конкурентите извън Европа се изисква да спазват европейското законодателство, те може да не приемат тези доброволни кодекси или стандартите, следвани от европейските предприятия.

Секторът на опаковките се нуждае от висококвалифицирана работна сила и по-голяма привлекателност за по-младото поколение. Секторът трябва да се стреми непрекъснато да подобрява условията на труд, като същевременно създава възможности за обучение и се съсредоточава върху това да мотивира висококвалифицираните специалисти и специалистите в областта на цифровите технологии да се присъединят към него.

4.7. Поради това обучението на работниците в сектора, както и постоянното актуализиране на процеса на надлежна проверка, са от ключово значение за опаковъчната промишленост и следва да бъдат насърчавани.

4.8. Ето защо двойният преход, който ще бъде от интерес за икономиката на ЕС през следващата година, също ще бъде основен приоритет в сектора на опаковките. Във връзка с това механизмът за „справедлив преход“ следва да бъде взет предвид при новото предефиниране на регулаторната рамка, за да се гарантира, че никой няма да бъде изоставен.

5. Конкретни бележки

5.1. Оптимизирането на дизайна на опаковката помага за предотвратяване и намаляване на отпадъците от опаковки.

Дизайнът на опаковката е важен за определяне на нейните екологични характеристики през целия жизнен цикъл на продукта. Добре проектираните опаковки, произведени по ефикасен начин с отговорно отношение към източниците, които се използват по подходящ начин и ефективно се рециклират, осигуряват множество предимства: минимизиране на щетите на продуктите, удължаване на техния експлоатационен срок, улесняване на ефективното съхранение, транспортиране и разпространение, осигуряване на безопасен и удобен достъп до стоките, атрактивност и съобщаване на жизненоважна информация за потребителя. Следователно опаковката не може да се разглежда изолирано от нейния продукт, тъй като нейният материал, формат и дизайн са неразривно свързани с функционалността, която опаковката трябва да изпълнява за всеки конкретен продукт. И все пак, макар да се отчита фактът, че функционалността на опаковките е от съществено значение, е ясно, че пестящите ресурси, устойчиви опаковки следва да бъдат разработвани в съответствие с принципите на екопроектирането. Това включва:

— свеждане до минимум на използването на суровини;

— максимално използване на рециклируеми и рециклирани материали (при спазване на законовите изисквания);

— повишаване на ефективността на производствените процеси;

— оптимизиране на логистичното управление;

— повишаване на осведомеността за стойността и възможността за повторна употреба на опаковките;

— подобряване на събирането, обработката и рециклирането на опаковки.

Важно е да се отчита както устойчивостта, така и функционалността на опаковката.

Независимо от вида на използваната опаковка, винаги следва да се избягва прекомерното опаковане, по-специално при електронната търговия и продуктите, доставяни до дома, където съотношението между опаковката и продуктите е 1:1. Във връзка с това следва да се обърне внимание и на научните изследвания и новаторските решения, които биха намалили екологичното бреме на опаковките на доставяните стоки.

5.2. Необходими са политически мерки, основани на факти, за да се гарантира най-добрият резултат за околната среда.

Предизвикателствата, свързани с изменението на климата, предоставят възможност на Европа да изгради устойчива и ориентирана към бъдещето промишлена база. Що се отнася до опаковките, всички предстоящи политически инициативи следва да се основават на научни доказателства и на добро разбиране на тяхното реално въздействие върху околната среда. Стратегически полезно е да се подкрепи използването на методологията за оценка на жизнения цикъл като инструмент за преглед на въздействието върху околната среда на продуктите през целия им жизнен цикъл.

5.3. Напълно рециклируемите и възобновяеми опаковъчни материали насърчават развитието на кръгова икономика.

Бъдещото законодателство и действия на ЕС следва да подкрепят търсенето на възобновяеми и висококачествени рециклируеми материали, което насърчава по-нататъшни инвестиции в иновации в областта на опаковките. По-конкретно законодателството и действията на ЕС следва да не се концентрират единствено върху самата опаковка, а върху цялата производствена верига: например как материалите се доставят и обработват, ресурсите и енергията, необходими в производствения процес, и колко лесно материалът/продуктът може да бъде рециклиран и действително се рециклира. ЕС би трябвало да увеличи наличността и качеството на рециклираните материали, като се постави акцент върху способността на даден материал да съхрани присъщите си характеристики след рециклирането и способността му да замести първичните суровини в бъдещи приложения (12).

5.4. Хармонизирането на местните системи за събиране и рециклиране е от решаващо значение за постигане на целите за рециклиране на опаковките.

ЕС има за цел да увеличи процента на рециклиране на отпадъци от опаковки, но постигането ѝ ще зависи и от това как местните власти увеличават и подобряват събирането.

Когато става въпрос за рециклиране на битови отпадъци, процентите варират значително в целия Европейски съюз и дори в държави със сходни равнища на рециклиране правилата и методите за събиране се различават значително. Съществува необходимост от по-голяма хармонизация на правилата за рециклиране на материали и системите за събиране, които се използват на местно равнище в държавите членки, както и от хармонизирани критерии за модулиране на таксите за разширена отговорност на производителя и в крайна сметка за етикетирането на рециклируемите опаковки.

От решаващо значение е също така да се направи оценка на конкретните цели в областта на събирането и рециклирането за някои категории продукти, като например опаковките, използвани в ресторантьорството, както при обслужването на място, така и при взимане на храна за вкъщи. Чрез определяне на ясни цели в областта на събирането и рециклирането за търговията на дребно, хотелиерството и ресторантьорството и др., както и за общините, нерегламентираното изхвърляне на опаковки може да бъде намалено, като по този начин се увеличи процентът на рециклиране.

5.5. Депозитните системи за връщане на празни опаковки

Депозитните системи за връщане на празни опаковки действително могат да стимулират рециклирането и да осигурят ефективност на събирането за предприятията, които могат да намалят нерегламентираното изхвърляне на отпадъци в голям мащаб, особено за някои видове потребление, като например напитки, продавани в пластмасови и стъклени бутилки.

5.6. Подобренията в качеството на събирането на опаковки повишават устойчивостта на рециклиращата промишленост.

За да бъдат подкрепени местните власти, от съществено значение е след консултация с рециклиращата промишленост да се разработят ясни насоки за рециклиране и целенасочена комуникация за това как рециклируемите материали да се разделят ефективно и да се предават за събиране от домакинствата.

Брюксел, 19 май 2022 г. Председател на Европейския икономически и социален комитет Christa SCHWENG

(1) В някои отрасли, като селскостопанската и хранително-вкусовата промишленост, опаковането играе важна роля и за предотвратяване на кръстосаното замърсяване на храните и напитките, като по този начин предотвратява свързаните с това рискове за здравето.

(2) Директива 94/62/ЕО на Европейския парламент и на Съвета от 20 декември 1994 година относно опаковките и отпадъците от опаковки (OB L 365, 31.12.1994 г., стр. 10).

(3) Евростат.

(4) linkhttps://www.mordorintelligence.com/industry-reports/europe-consumer-packaging-market.

(5) https://environment.ec.europa.eu/strategy/circular-economy-action-plan_en

(6) https://ec.europa.eu/info/law/better-regulation/have-your-say/initiatives/12263-Reducing-packaging-waste-review-of-rules_en

(7) https://ec.europa.eu/info/law/better-regulation/have-your-say_en

(8) Например някои европейски държави изнасят пластмасовите си отпадъци извън Европа. Това следва да се избягва чрез насърчаване на вътрешната схема на ЕС за рециклиране, която би превърнала тези отпадъци в ценни рециклирани суровини (https://www.theguardian.com/environment/2021/jan/12/loophole-will-let-uk-continue-to-ship-plastic-waste-to-poorer-countries).

(9) https://environment.ec.europa.eu/strategy/circular-economy-action-plan_en.

(10) Gerber, P.J., Steinfeld, H., Henderson, B., Mottet, A., Opio, C., Dijkman, J., Tempio, G. (2013). „Tackling climate change through livestock — A global assessment of emissions and mitigation opportunities“ („Справяне с изменението на климата чрез добитъка — глобална оценка на емисиите и възможности за смекчаване“). Рим: Организация на ООН за прехрана и земеделие (ФАО).

(11) „Food waste is responsible for 6 % of global greenhouse gas emissions („Хранителните отпадъци са отговорни за 6 % от глобалните емисии на парникови газове — нашият свят в данни“) https://ourworldindata.org/food-waste-emissions

(12) Резолюция на Европейския парламент от 10 февруари 2021 г. относно новия план за действие за кръгова икономика (2020/2077(INI)) (ОВ C 465, 17.11.2021 г., стр. 11), параграф 39.